Politimann skutt - trolig reddet av vernevest

VINSTRA (Aftenposten): Mannen (69) som er mistenkt for å ha skutt en politimann med haglegevær, ble pågrepet uten dramatikk klokken 04.35. Det antatte gjerningsvåpenet ble funnet i mannens hus.

Politi og ambulansemannskaper i beredskap under politiaksjonen natt til torsdag. Tor Arne Andreassen

26. nov. 2014 23:14 Sist oppdatert 27. november 2014

Flere ambulanser og legen fra luftambulansebasen på Dombås er i beredskap på Vinstra. Bjørn Sletten/Dølen/NTB SCANPIX

Mannskaper fra beredskapstroppen gikk inn i mannens bolig etter flere timers beleiring, uten at politiets spesialtrente forhandlere hadde klart å komme i kontakt med ham.

— Da politiet etter gjentatte forsøk ikke fikk kontakt med mannen, ble det besluttet å ta seg inn i mistenktes hus. Beredskapstroppen brøt opp døren, tok seg inn i huset og pågrep mannen uten dramatikk. Ingen kom til skade under pågripelsen, sier fungerende lensmann Jon Gaarden til Aftenposten.

Tydelig fornøyde politifolk fotografert etter pågripelsen ved 04.30-tiden torsdag morgen. Audun Braastad/NTB SCANPIX

Fant antatt gjerningsvåpen

Den mistenkte ble karakterisert som «svært farlig» og politiet oppfordret folk på Vinstra om å holde seg innendørs bak låste dører etter skytingen ved 20.30-tiden onsdag. Mannen ble pågrepet klokken 04.35 torsdag morgen.

Beredskapstroppen skal ha lagt mannen i bakken, pågrepet ham og også funnet det antatte gjerningsvåpenet i mannens hus. Det ble ikke løsnet skudd under pågripelsen.

Mannens kvinnelige leieboer ble evakuert mens mannskaper fra politiets beredskapstropp og lokalt politi omringet boligen.

– Vi valgte å gå forsiktig fram, sikre stedet, være sikker på at han var der inne. Deretter prøvde vi mildere metoder, men da det ikke nyttet, ble det til slutt aksjonert, sier Gaarden til NRK.

Politimann reddet av vernevest

Store politistyrker hadde i flere timer omringet huset til den 69 år gamle mannen. Foranledningen til aksjonen var en hendelse på et legekontor på Vinstra i Gudbrandsdalen onsdag kveld.

Mannen skal ha opptrådt ustabilt på legekontoret, og politiet ble tilkalt. I forbindelse med at patruljen prøvde å ta kontakt med mannen, ble en politimann skutt med hagle.

Politifolkene var bevæpnet i forbindelse med at det er innført en midlertidig, generell bevæpning av politiets patruljer. De hadde også på seg skuddsikre vester.

— Han ble truffet i nedre del av ryggen. Verneutstyret var avgjørende for at han ikke ble mer alvorlig skadet, sier politistasjonssjef Bjørn Bergundhaugen ved Gudbrandsdal politidistrikt til Aftenposten.

Den skadede politimannen ble fraktet til sykehuset i Lillehammer og derfra videre til Ullevål i Oslo, men det var tidlig klart at han ikke var livstruende skadet.

Var fratatt jaktvåpen

Politiet har tidligere vurdert at mannens helsesituasjon tilsier at han ikke burde ha våpen, og har tatt jaktvåpen fra ham.

– Det var ingen forventning om at han skulle ha et våpen, men det er klart det går an å ha uregistrerte våpen eller å skaffe seg våpen som ikke registreres, forklarer Bergundhaugen til NTB.

Skjøt fra 3-4 meters hold

Politimannen som ble skutt skal ha blitt skutt fra kloss hold, nærmere bestemt 3-4 meter. Deretter skal mannen ha skutt mot den andre politibetjenten og bommet.

- Skuddet gikk inn helt i nedre kant av vesten. Den skuddsikre vesten har etter all sannsynlighet reddet livet på polititjenestemannen. Den har i alle fall forhindret en svært alvorlig skade, sier politimester Arne Hammersmark til NRK.

Den antatte gjerningsmannen er nå tatt med til Lillehammer politihus. Han skal ikke ha hatt haglen i hendene da han ble pågrepet. Politiet opplyser at de har en viss kjennskap til mannen fra før.